stanford-oval/wikipedia huggingface dataset:
לבה
הרכב ותכונות > לבה מאפית

לבה מאפית דלה יחסית בסיליקה (45%–55%) ועשירה במגנזיום וברזל. צמיגותה של לבה זו נמוכה מאחר שטמפרטורת הפליטה שלה (C°‏ 1,100) נוטה לפגוע בקשרי הפולימר וליצור דיפוזיה בתוך הנוזל. הלבה זורמת בנקל ומשחררת במהירות את מעט הגזים המומסים בה. בלבה מאפית ניתן למצוא פנוקריסטים גדולים שצמיחתם מתאפשרת בגלל התקררות איטית. לבה מסוג זה אופיינית להרי געש ימיים ברכסים מרכז אוקייניים (איסלנד) או מעל נקודות חמות (קו התלים הישראלי והאיים הגעשיים של הוואי). הלבה נפלטת בהתפרצויות הוואיות דרך צינורות הזנה או ממערכת סדקים, ונוטה לזרום למרחק רב. זרימה זו יוצרת חרוטי טוף, חרוטי מגן ורמות געשיות. מבנים אופייניים לסוג זה של לבה הם "לבת אא", "לבת פהויהוי" ובזלת כרים. הסלעים הנוצרים מלבה זו נוטים להיות כהים: בזלת, טוף, סקוריה, טרכיט ופלגוניט.
הרכב ותכונות > לבה אולטרה-מאפית

לבה אולטרה-מאפית דלה בסיליקה (פחות מ-45%) ועשירה בברזל ובתחמוצות מגנזיום. צמיגותה נמוכה מאוד וקרובה לזו של מים, מאחר שבטמפרטורה של יותר מ-C°‏ 1,100 לא מתאפשר פילמור. סוג זה של לבה התקיים בשעה שכדור הארץ היה חם מאוד, דבר שאיפשר כמות גדולה של מגנזיום בלבה בפרוטרוזואיקון ובתחילת הפנרוזואיקון. לבה אולטרה-מאפית אחראית להיווצרות שני סוגי סלעים געשיים:
קומטיט (Komatiite) – סלע דל בסיליקה (40%–45%) ועתיר ברזל, המכיל כ-18% תחמוצת מגנזיום. מקורו במאגמה מתחתית המעטפת והוא נוצר מלבה חמה במיוחד שהגיעה לטמפרטורה של C°‏ 1,600. מקור שמו: נהר קומאטי (Komati) בדרום אפריקה. הקומטיט הצעיר ביותר נמצא באי גורגונה (Gorgona) בקולומביה, וגילו כ-90 מיליון שנה. גילם של שאר הקומטיטים שנמצאו עולה על 3 מיליארד שנה, ולא ידועים סלעים נוספים מתקופות מאוחרות יותר. מאפיין מרהיב במיוחד של קומטיט הוא מרקמו הייחודי המורכב מפנוקריסטים דקיקים וארוכים של אוליבין.
בוניניט (Boninite) – סלע עתיר מגנזיום שמקורו באזורי הפחתה והעתקי חילוף. מקור שמו באיי בונין, דרומית ליפן.
בזלת פיקריט (Picrite basalt) – בזלת עתירת מגנזיום המכילה פנוקריסטים של אוליבין.
הרכב ותכונות > סוגים מיוחדים > לבות אלקליות

דרך נוספת לסיווג כימי של לבה היא תכולת תחמוצות של מתכות אלקליות (Na2O ו-K2O). בניגוד לסוגים המפורטים למעלה, מצויים סוגים נדירים של לבה המכילים כמויות שונות של מתכות אלקליות. סוגי לבה אלה עשויים להיווצר באזורים טקטוניים שונים, אך נמצאים לרוב בהעתקים, בגבן של קשתות איים ובנקודות חמות תוך-לוחיות.
לבות אלקליות אופייניות לדעיכות געשיות, כפי שניתן לראות בשלבים האחרונים של חרוטים טפילים ובזרמי הלבה בחרוטי המגן של הוואי. לבות טרכיטיות ופונוליטיות הנוצרות לאחר גיבוש מפריט נפלטות בהתפרצויות בעוצמה נמוכה וזורמות למרחק רב, כמו גאיות הפונוליט במערב ערב הסעודית. עם זאת, זרמים נרחבים של לבות אלה ניכרות גם בהעתקים, דוגמת הרמה האתיופית הנחצית על ידי הבקע הסורי-אפריקני.
הרכב ותכונות > סוגים מיוחדים > לבה קרבונטיטית ונטרוקרבונטיטית

לבה קרבונטיטית מכילה יותר מ-50% מינרלים קרבונטיים (CO3) שבהרכבם פחות מ-10% סיליקה. סוג לבה זה נוטה להיפלט בטמפרטורות נמוכות, C°‏ 500–600. ידועים רק כמה מאות מקורות בעולם לסלעים קרבונטיטים, ורובם הם סלעים פלוטוניים עתירי קלציט היוצרים מחדרים רדודים כגון פקקים געשיים ודייקים. סלעים קרבונטיטיים געשיים נדירים יותר, והם מוגבלים להעתקים יבשתיים כעמק הריין ומערכת ההעתקים במזרח אפריקה. מרבית הלבות הקרבונטיטיות אינן צמיגות עקב תכולת סיליקה נמוכה, ולכן זרמיהן דקים ואינם עולים על סנטימטרים ספורים.
לבה נטרוקרבונטיטית היא לבה קרבונטיטית המועשרת בתחמוצות אלקליות (בעיקר של נתרן ואשלגן). לבה זו כהה, אך מיד עם פליטתה היא מתקררת במהירות ומלבינה כתוצאה ממגע עם מים. הלבות הנטרוקרבונטיטיות נוצרות ישירות מתוך מאגמה: בלבות אלה ניכרות חתימות איזוטופיות המצביעות על מוצאן הישיר ממעטפת. הלבה הנטרוקרבונטיטית העשירה בתחמוצת נתרן (Na2O) ודלה בתחמוצת מגנזיום (MgO) הנמצאת בהר הגעש אול דויניו לנגאי (Ol doinyo Lengai) בטנזניה מצביעה על גיבוש מפריט גבוה של המאגמה. באול דויניו לנגאי נמצאו גם לבות קרבונטיטיות, והוא נותר המקור הפעיל היחיד ללבות אלה.
על מקורן של הלבות הקרבונטיטיות קיימת מחלוקת. יש מדענים הגורסים כי שני סוגי הלבה – קרבונטיטית ונטרוקרבונטיטית – נוצרו ישירות מתוך מאגמה. לעומתם גורסים מדענים אחרים כי הלבות הקרבונטיטיות נוצרו מתוך לבות נטרוקרבונטיטיות עשירות בפחמת נתרן, הנוטה להיות מסיסה מאוד ונמסה במגע עם מי מעיינות חמים וגשמים. ראיה לכך היא הימצאות כל הלבות הנטרוקרבונטיטיות על-פני כדור הארץ באתרי התפרצות היסטוריות ואי-הימצאותן בסלעים עתיקים יותר.
הרכב ותכונות > סוגים מיוחדים > סוגים נוספים

לבה המכילה סולפיד נחושת נמצאה בהרי געש בצ'ילה ובבוליביה.
לבה המכילה תחמוצות ברזל, המהווה עפרות ברזל שנפלטה בפרוטרוזואיקון בקירונה שבשוודיה ונמצאה גם ברחבי צ'ילה, קשורה לסלעי יסוד עתירי תחמוצות אלקליות.
לבה של נפליניט (Nephelinite, סלע יסוד המורכב מנפלין ואוגיט) המכיל אוליבין – סוג נדיר של לבה שמקורו בעומק רב במעטפת המכילה נודולות של פרידוטיט.
תוצרי לבה

תכונותיה והתנהגותה של הלבה בעת זרימתה יוצרים תוצרי זרימה שונים. אלה ניתנים לזיהוי גם לאחר שכוסו בזרמי לבה חדשים וגם לאחר שנקברו וחלה בהם התמרה.
תוצרי לבה > תוצרים של זרימת קילוח

תוצרי לבה הנוצרים בגב הקילוח במהלך הזרימה:
לבת גושים – גושי סלעים הבולטים על-פני גב הקילוח לבה מקרישה של הקרום החיצוני, כאשר הזרם המותך בתוך הקילוח ממשיך לנוע וסודק את הקרום.
קלינקר געשי (Volcanic clinker) – שברי לבת גושים. התקררות גב הקילוח חוסמת את דרכן של בועות הגז ונוצר קרום נקבובי ופריך. זרימת הלבה מתחת לקרום שוברת אותו לפיסות הנישאות עם הזרם עד מתלול הקילוח, שם הן נקברות מתחת לזרם.
לבת טרשים, אַאַ (בהוואיית: a'a') – לבה צמיגה נטולת גזים, שבמהלך זרימתה מבקיעה את קרומה החיצוני הנוצר מהתקררות השוליים החשופים לאוויר. כתוצאה מכך נוצר משטח מחוספס וטרשי. השם "אא" ניתן לשטח כביטוי לקושי ללכת עליו, בעיקר בשל היותו חד משברים זכוכיתיים של הקרום החיצוני הקרוש.
לבת מקלעות, לבת חבלים, פַּהוֹיהוֹי (בהוואיית: Pāhoehoe – "דומה לחבל") – לבה נוזלית מאוד שנקרשה ומכילה גזים מומסים. שטח פניה חלק או נראה כאילו נקלע לחבלים. צורת החבלים נוצרת כשקרום הזרם מתחיל להיקרש בעוד הזרימה תחתיו נמשכת, ותבנית פיתולי הזרימה משתמרת בקרום המתקשה. לבת הפהויהוי עשויה להתקדם בסדרה של זרמים שקרומם מתקשה ונבקע, ומתוך הבקעים זורמת לבה שקרומה מתקשה, וחוזר חלילה.
צינורות לבה – נוצרים על ידי לבת פהויהוי במהלך זרימתה. צדו החיצוני של הזרם מתקרר ויוצר קרום. הלבה הזורמת בתוך הקרום אינה מאבדת חום ונותרת נוזלית, וכך היא ממשיכה לזרום בתוך הצינור למרחק גדול יותר מבלי להצטנן, ועשויה אף לרוקן את הצינור לחלוטין ולהותירו חלול.
מערות לבה – חללים גדולים הנוצרים מבועות ענקיות של גז ואדי מים אשר הלבה שהכילה אותם נקרשה סביבם.
תוצרי לבה > תוצרים של התמצקות קילוח

תוצרי לבה הנוצרים כאשר הקילוח מתמצק:
מנסרות בזלת משושות – מנסרות נוצרות כאשר הבזלת שזרימתה פסקה נקרשת, ונוצרים בה סדקים כתוצאה מהתקררות בלתי אחידה והתקשות של השטחים החשופים לאוויר, בדומה לסדקים בבוץ שהתייבש. המנסרות נוצרות מהתכווצות הקילוח בחלקו העליון כתוצאה ממגע עם אוויר. תהליך דומה מתרחש בחלקו התחתון של הקילוח כתוצאה ממגע עם הקרקע, אם כי הוא איטי יותר. כתוצאה מהתקררות לא אחידה בשני חלקי הקילוח נוצרות שתי שדרות של מנסרות, הנפגשות בדרך-כלל בנקודה הנמצאת בשליש הדרך מתחתית הקילוח אל ראשו.
בזלת כרים בניו זילנדבזלת כרים או "לבת כרים" (Pillow lava) – מבנה בזלתי הדומה לכרים ובנוי מגבישים זעירים במעטה זכוכיתי. מבנה זה אופייני להתפרצויות תת-ימיות ותת-קרחוניות, ונוצר כאשר הלבה מתקררת במהירות בבואה במגע עם מים קרים, תוך שהיא מתכווצת ומתכדררת. זרימת הלבה מבקעת את הקרומים ויוצרת "כרים" חדשים. הכרים עטופים במעטה זכוכיתי הנוצר מהתקררות מהירה.
ברקציית "כרים" – שברי לבה קרושה המאוחדים במבנה "כרים".
מערות – בועות-ענק של אדים וגזים שנלכדו בלבה בטרם נקרשה נותרות כחללים ריקים בסלע הקרוש.
תוצרי לבה > תוצרים של מזרקות לבה

מזרקות לבה פולטות טיפות געשיות – פיסות של סלע מותך – במגוון צורות וגדלים:
אפר געשי – פיסות קטנות של לבה (עד 2 מ"מ) הנקרשות בעת מעופן באוויר ומצטברות מסביב להר הגעש.
לפילי – פיסות בינוניות של לבה (2–64 מ"מ) במצבי קרישה שונים במבנה אווירודינמי.
פצצות געשיות – פיסות גדולות של לבה (יותר מ-64 מ"מ). קרומן החיצוני נקרש, אך בשל גודלן תוכנן נשאר נוזלי. שמן נובע מהתפוצצותן בעת פגיעתן בקרקע, כאשר התוכן הנוזלי ניתז לכל עבר.
"חביתיות" – נוצרות כאשר טיפות לבה צמיגה וקרושה חלקית פוגעות בקרקע והופכות שטוחות.
"דמעות פלה" ו"שערות פלה" – הדמעות הן טיפות בזלת זגוגיתית הנקרשות במבנה אווירודינמי הדומה לדמעה. השערות הן "דמעות" שנמתחו במעופן באוויר והפכו ארוכות ודקיקות. לעיתים תימצא "דמעה" בקצה הקדמי של "שערה". הן קרויות על שם פלה – אלת האש והרי הגעש של הוואי.
תוצרי לבה > סלעים

הסלעים הנוצרים מלבה הם בדרך-כלל זעירי גביש כתוצאה מהתקררות מהירה של גבישי המינרלים שאינם מספיקים לגדול. בתוך הלבה נוצרים מרכזי גיבוש רבים, וההתקררות המהירה מונעת מהם להתפתח. מרקמם של סלעים אלה עשוי להיות פורפירי והוא נובע מהימצאות פנוקריסטים – גבישים נראים לעין שנכלאו בתוך הלבה ונותרו בה כשנקרשה. התקררות מהירה מאוד של הלבה יוצרת סלעים אמורפיים: הלבה הצמיגה המתקררת במהירות אינה מאפשרת תנועה של אטומים אל מרכזי הגיבוש, ולכן הסלעים נקרשים לפני שמתאפשרת התארגנות במבנה גבישי מסודר.
סלעים הנוצרים מלבה:
אגלומרט – הצטברות של טיפות געשיות בגדלים שונים – בעיקר פצצות געשיות – לסלע
איגנימבריט – טוף מולחם
אנדזיט – סלע בינוני המורכב בעיקר מאנדסין
בוניניט – סלע אולטרה-מאפי עתיר מגנזיום
בזלת – סלע בעל קשיות גבוהה וכהה מאוד
בזלת פיקריט – בזלת עתירת מגנזיום המכילה פנוקריסטים של אוליבין
ברקציה געשית – סלע המורכב משברים זוויתיים של תוצרי לבה
דקיט – אנדזיט המכיל קוורץ
זכוכית געשית – סלע אמורפי, זכוכית טבעית
טוף – סלע פירוקלסטי הנוצר מדחיסה ומילוּט (מלשון מלט) של אפר געשי
טרכיט – סלע שהתגלה לראשונה בתראקיה, ומקור שמו ביוונית מעיד על חספוסו הרב
לפיליסטון – הצטברות טיפות לפילי לסלע
נטרוקרבונטיט – קרבונטיט עשיר בתחמוצות אלקליות
סקוריה – סלע כהה ונקבובי מאוד
פומיס – סלע נקבובי שמשקלו הסגולי נמוך
פונוליט – סלע המכיל כמות רבה של תחמוצות אלקליות
פלגוניט – סלע מאפי
קומטיט – סלע שמקורו בתחתית המעטפת הנוצר מלבה חמה במיוחד
קרבונטיט – סלע המורכב ביותר מחציו ממינרלים קרבונטיים
ריודקיט – שילוב של ריוליט ודקיט
ריוליט – סלע המכיל בעיקר קוורץ ופצלת השדה
מבני לבה

זרמי לבה יוצרים מבנים אופייניים, השונים זה מזה בגודלם ובתכונותיהם של הזרמים שיצרו אותם.
מבני לבה > משטחי זרימה ורמות בזלתיות

הגורם המשמעותי בהיווצרות זרם לבה הוא קצב ההשתפכות או קצב הפליטה, הנמדד במ"ק לשנייה. ככל שקצב ההשתפכות גבוה יותר, כך גדל מרחק הזרימה בטרם התקררות עוצרת את הזרם. קצב ההשתפכות של אנדזיט ודקיט (0.05 עד 10 מ"ק לשנייה) נמוך בהרבה מזה של לבה בזלתית (0.5 עד 5,000 מ"ק לשנייה). כאשר קצב ההשתפכות של לבה בזלתית נמוך, נוצרים כמה זרמים סמוכים במבנה זרימה מורכב, אולם קצב השתפכות גבוה מאפשר ללבה הבזלתית לזרום למרחקים ארוכים מאוד וליצור משטחי זרימה נרחבים. משטחי זרימה אלה יוצרים רמות בזלתיות כגון אלה שברמת הגולן, ואף משטחי בזלת נרחבים הנוצרים במשך מאות אלפי שנים או אף מיליוני שנים כמדרגות סיביר, מדרגות אומיישאן בסין ומדרגות דקאן בהודו. רמות בזלתיות נוספות המכסות שטחים בגדלים שונים קיימות במקומות רבים בעולם, למשל רמת תוליאן, הרמה האתיופית ורמת קולומביה בצפון-מערב ארצות הברית.
מבני לבה > שדות לבה

שדה לבה הוא אזור שטוח ונרחב (עשרות ואף מאות קמ"ר) הנוצר מקרישת לבה בזלתית דלילה. אחד משדות הלבה העתיקים ביותר נמצא בשילד הקנדי והוא נוצר במהלך הפרקמבריון.
מבני לבה > חרוטי מגן וערוצי לבה

הגם שלבה בקצב השתפכות גבוה נוטה לזרום במורד כיריעה נרחבת, היווצרות יריעות כאלה נדירה בתיעוד ההיסטורי. לרוב, נוטה הלבה הבזלתית לזרום במבנה מורכב לתוך ערוצים קיימים מבעד למקורות פליטה רבים, למשל, פליטה מתוך מערכת סדקים. במערכת ערוצית זו עשויים להיווצר סכרים, כאשר הזרם מציף את הערוצים והלבה נקרשת בשולי הערוצים. מערכות ערוצים אלה בונות בהדרגה חרוטי מגן, דוגמת הרי הגעש של הוואי ואיסלנד.
מבני לבה > אגמי לבה ומפלי לבה

לבה נוזלית עשויה להצטבר בלועות געשיים וליצור אגמי לבה. אם קצב ההשתפכות גבוה, מפלס הלבה עשוי לעבור את שולי הלוע וליצור מפלי לבה הזורמים במורד הר הגעש. מפל כזה נוצר באגם הלבה של קופאיאנאיה (Kupaianaha, נקרא Puʻu ʻŌʻō בפי המקומיים) בהוואי בשנת 1986. דוגמה ותיקה יותר מצויה בערב הסעודית, כ-150 ק"מ צפונית-מזרחית למכה, בחרוט הסקוריה של ג'בל היל (Jabal Hil) הנמצא בשדה הלבה קישב (Harrat Kishb), שהחל להיווצר בפליסטוקן והוא מורכב מזרמי לבת אא ופהויהוי שגלשו מעבר לשולי לוע הר הגעש.
מבני לבה > טומולוס

טומולוס (Tumulus) הוא תלולית אובלית כיפתית ונמוכה (1 עד 10 מ') הנוצרת מהידוק הקרום של זרם לבה הנובע מלמטה למעלה. הצורה הכיפתית מתקבלת כאשר הזרימה הנמשכת מתחת לקרום הנקרש מותחת ומגביהה אותו. השם נגזר מתלי קבורה עתיקים הדומים לו במראם החיצוני.
מבני לבה > קיפוקה

קיפוקה (מקור השם בהוואי – Kipuka) הוא "אי" המוקף בזרמי לבה, הנוצר כאשר זרימת הלבה אינה מכסה מבנים הקיימים בשטח. קיפוקה יכול להיות הר, גבעה או אף כיפה געשית שנוצרו קודם לפליטת הלבה.
לבה והשדה המגנטי

זרמי לבה קדומים משמשים לחקר הפליאומגנטיזם – חקר עברו של השדה המגנטי של כדור הארץ, שימוש הנובע מהימצאותם של מינרלים כמגנטיט (תחמוצת ברזל) בתוך הלבה. תוך כדי התגבשותם נערכים גבישי המינרלים בהתאם לכיוון השדה המגנטי, היערכות המשתמרת בלבה הקרושה. מגנטיות זו מוטבעת בסלע ואינה משתנה עוד, אלא אם הסלע מתחמם עד לנקודת קירי – שבה הוא מאבד את התכונות המגנטיות. טמפרטורת קירי של ברזל היא C°‏ 770. מדידות מראות שעוצמת השדה המגנטי משתנה לאורך השנים, וגם כיוונו של השדה המגנטי של כדור הארץ מתהפך מפעם לפעם: היו תקופות גאולוגיות שבהן הצביעה מחט המצפן לכיוון דרום. ההיפוך האחרון התרחש לפני כ-780 אלף שנים, ותועדו אירועים רבים נוספים של היפוך שדה מגנטי בתקופות קדומות יותר. ברמת הגולן קיימים מספר מקומות שבהם השתמרה בזלת שהתמצקה בתקופה של שדה מגנטי הפוך.
סכנות

בזרמי לבה טמונה סכנה רבה לחיי אדם ולרכוש, אם כי הזרמים נעים באיטיות ומאפשרים לאנשים לסור מדרכם. פגיעות ממגע ישיר הן נדירות ביותר. עם זאת, עדיין נגרמים מוות וכוויות, מאחר שדרכי המילוט נחסמות או בשל חוסר זהירות. אחת הסיבות לכך היא קרומי זרם קרושים המסתירים את הזרימה הלוהטת בתוכם.
לעיתים נדירות נע הזרם במהירות, דבר הנובע מהתמוטטות הלוע, כפי שקרה ברפובליקה הדמוקרטית של קונגו בשנת 1977 בעת התמוטטות הר ניאראגונגו (Nyragongo) המכיל את אגם הלבה הגדול בעולם, בעת התפרצות שאירעה בשעות הלילה, במהלכה התרוקן אגם הלבה בפסגתו במהירות של כ-100 קמ"ש. התרוקנות האגם ארכה כשעה והפתיעה תושבים בכפרים סמוכים.
ראו גם

גאולוגיה - מונחים
מנורת לבה
לקריאה נוספת

שלמה שובאל, צפונות כדור הארץ, האוניברסיטה הפתוחה, 2006, מסת"ב 965-06-0872-9
דורון מור ואריאל היינמן, משושים - פיסול סביבתי, טבע וארץ
ביאורים

↑  (נהגית במלרע). על פי הדמיון למילה הלועזית Lava (לָוָוה או לָבָה).
1 2  מתוך הערך המקביל בוויקיפדיה האנגלית
הערות שוליים

↑  אושרו מילים בשימוש כללי מתחום קרבת המשפחה (תשע"ה, 2014), באתר האקדמיה ללשון העברית, ‏15 בדצמבר 2014
1 2 3 4 5  הרכב הלבה
↑  גורמים טקטוניים בהיווצרות בוניניט
↑  קטלוג של הרי געש קנדיים(הקישור אינו פעיל, 14.8.2021)
↑  תהליכים הידרו-וולקניים
↑  מידע על טרכיט
↑  טומולוס
| --- | --- |
בקרת זהויות :  NLI: 987007558012505171  BnF: cb119801076 (data)  GND: 4166957-5  LCCN: sh85075099  NARA: 10663131  NDL: 00574266  NKC: ph138257 
אגם לבה בארטה אלה
פומיס
סלעי אנדזיט
משושי בזלת
קומטיט
עמודי פונוליט באזור אוסטי נד לבם בצ'כיה
זרמי לבה
לבת "אא"
בזלת כרים
"דמעות פלה"
"שערות פלה"
ברקציה געשית
איגנימבריט – טוף מולחם
שדה לבה באיסלנד
"וילונות" במפל לבה
זרם לבה חודר לשכונת מגורים באיסלנד, 1973
ז'ורז' מנדז'ק

ז'ורז' קונסטן מנדז'ק (בצרפתית: Georges Constant Mandjeck; נולד ב-9 בדצמבר 1988) הוא כדורגלן קמרוני המשחק בעמדת הקשר.
עמדתו הטבעית היא קשר הגנתי והוא מסוגל לשחק גם כבלם.
קריירת מועדונים

מנדז'ק גדל באקדמיית הספורט קאדג' (אנ') שבקמרון, ממנה יצאו כישרונות כמו סמואל אטו וקרלוס קאמני. בגיל 19 הוא הצטרף לשטוטגרט (קיץ 2007) תמורת 200 אלף אירו. משחק הבכורה שלו היה בהפסד 0–2 לבאיירן מינכן בגביע הליגה הגרמנית כאשר נכנס כמחליף בדקה ה-89. בינואר 2008 הוא הושאל לפ.צ. קייזרסלאוטרן מהליגה השנייה בגרמניה, באותה עונה שותף בעשרה משחקים במדי הקבוצה.
ב-2008 כאשר חזר לשטוטגרט מתקופת ההשאלה, הוא שותף במשחקי ההעפלה של הקבוצה בגביע האופ"א ושיחק משחק אחד בליגה אך הושאל שוב לפ.צ. קייזרסלאוטרן, שם שיחק עד קיץ 2010. הוא שותף ב-31 משחקים בהם בישל חמישה שערים, כאשר עלתה מהמקום הראשון לבונדסליגה. בשנתיים בשטוטגרט שותף בשבעה משחקים בקבוצת הבוגרים ולא מצא את מקומו.
ביולי 2010 עבר לסטאד רן מליגת העל הצרפתית כאשר בעונתו השנייה במועדון שיחק איתה בשלב הבתים של הליגה האירופית נגד יריבות כמו סלטיק, אודינזה ואתלטיקו מדריד, נגדה אף כבש בוויסנטה קלדרון בהפסד 1–3 במחזור הנעילה. סה"כ שותף ב-44 משחקים בכל המסגרות עם שער יחיד מהמפגש במדריד. בינואר 2013 עבר תמורת מיליון יורו לאוסר מליגת המשנה הצרפתית.
ב-2013 היה המעבר המרכזי שלו בקריירה היה כאשר עבר לארג'ייספור מליגת המשנה הטורקית תמורת ארבעה מיליון אירו.
ב-2015 עבר למועדון מץ שהייתה אז בליגת המשנה הצרפתית והיה גורם מרכזי בעליה של הקבוצה לליגה הבכירה. שנה לאחר מכן עזר לה להישאר ליגה בתוך מאבקי התחתית.
ב-2017 עבר לספרטה פראג מליגת העל הצ'כית. הוא ערך עשר הופעות בקבוצה ובינואר 2018 הושאל בחזרה למץ, הפעם ירד עם הקבוצה ליגה. בתום העונה חזר לספרטה פראג.
ב-24 ביולי 2018 הושאל פעם נוספת וחתם במכבי חיפה. משחק הבכורה שלו במדי מכבי חיפה היה בתיקו 1-1 בגביע הטוטו מול בני סכנין באצטדיון דוחא, כאשר עלה מהספסל והחליף את רועי קהת.
ב-26 במאי 2019, לאחר המשחק האחרון של עונת 2018/2019, נפרד מנדז'ק מהקבוצה בפוסט שהעלה באינסטגרם בקיץ 2020 שוחרר מספרטה פראג.
ב-29 בספטמבר 2020 חתם בואסלנד-בוורן מליגת העל הבלגית. בסיום העונה נשרה הקבוצה לליגת המשנה.
ב-8 ביולי 2021 חתם בקוג'אליספור מהליגה הטורקית השנייה בכדורגל.
ב-1 ביולי 2022 חתם בנאה סלמיס פמגוסטה מליגת העל הקפריסאית.
ב-12 באוקטובר 2023 חזר לישראל וחתם בעירוני קריית שמונה.
נבחרת קמרון

מנדז'ק שיחק בכל נבחרות הנוער של קמרון החל מנבחרת הנוער עד גיל 15 ועד נבחרת קמרון עד גיל 23, בנבחרות הנוער הוא מחזיק בכ-40 הופעות. הוא שותף בגביע אפריקה 2012 עד גיל 20.
בקיץ 2008 השתתף עם הנבחרת האולימפית הבוגרת בטורניר הכדורגל באולימפיידת בייג'ינג'. הוא שותף בשני משחקים והבקיע שער במשחק נגד דרום קוריאה שהסתיים בתוצאה 1-1.
בגביע אפריקה בשנת 2010 היה שותף לתוצאת התיקו 2-2 מול תוניסיה, אותה עברה הנבחרת בשלב הבתים. ושותף ברבע הגמר בהפסד 1–3 לנבחרת מצרים. בגביע אפריקה בשנת 2017 זכה עם הנבחרת בטורניר ושותף חמש פעמים.
תארים

גביע אפריקה לאומות: 2017
מוזיאון מוסול

| --- | --- |

 מידע כללי
 סוג:  מוזיאון 
 כתובת:  מוסול 
 מיקום:  מוסול 
 מדינה:  עיראק 
 הקמה ובנייה
 תקופת הבנייה:  ?–1952
 תאריך פתיחה רשמי:  1952 
 
 קואורדינטות:  36°20′16″N 43°08′22″E﻿ / ﻿36.337858888889°N 43.139405°E﻿ / 36.337858888889; 43.139405
 he
 
מוזיאון מוסול (בערבית: متحف الموصل) הוא מוזיאון בעיר מוסול בעיראק. הוא המוזיאון השני בגודלו בעיראק, אחרי המוזיאון הלאומי של עיראק הנמצא בבגדאד. חכמת אל-אסווד (ער') היה המנהל של המוזיאון בשנים 2004 עד 2011. המנהל הנוכחי הוא זייד ע'אזי סעדאללה.
היסטוריה

המוזיאון נוסד בשנת 1952. הוא הכיל אולם קטן עד שנפתח בניין חדש בשנת 1972, שעוצב בידי האדריכל מוחמד מכיה (אנ'), אשר הכיל חפצים אשוריים עתיקים.
המוזיאון התמקד בעיקר בממצאים שנמצאו בתקופות האשורית וההלניסטית. הוא הציג את הציוויליזציות של צפון עיראק אשר התאפיינו בגיוון ועושר תרבותי ואמנותי.
המוזיאון נבזז משמעותית במהלך מלחמת עיראק בשנת 2003.
בשנת 2014 השתלטה המדינה האסלאמית על מוסול ועל המוזיאון מיד כשהיה אמור להיפתח מחדש לאחר שנים של ניסיונות שיקום. דאעש ציינו כי הפסלים במוזיאון נוגדים את האסלאם ולכן איימו להרוס את תוכן המוזיאון.
ב-26 בפברואר 2015, יום לאחר שרפת אלפי ספרים מהספריות של מוסול, הוציאה הקבוצה סרטון המראה את ההרס של חפצים במוזיאון ובאתר הארכאולוגי בכלח, בטענה כי האתר מקדם "עבודת אלילים".
בעקבות הסרטונים, המנהלת הכללית של אונסק"ו אירינה בוקובה ביקשה פגישה חירום של מועצת הביטחון של האו"ם עבור "הגנה על מורשת התרבות של עיראק כאופן בלתי נפרד לביטחון המדינה".
קיימת אי הסכמה האם חפצים שהרסו לוחמי דאעש היו מקוריים או רק עותקים. המושל של מוסול את'יל אל-נוג'ייפי אמר כי רבות מהעבודות החשובות ביותר, למעט האובייקטים הגדולים, הועברו למוזיאון הלאומי של עיראק לאחר מלחמת עיראק בשנת 2003, לאחר שהעבודות היקרות ביותר נשלחו לבגדד כבר לאחר מלחמת המפרץ בשנת 1991. מאוחר יותר במרץ, המנהלת של ארגון העתיקות בעיראק, פווזיה אל-מהדי, הודיעה כי "אף אחד מהפריטים שנהרסו בווידאו לא היה מקורי".
בשנת 2017 העיר מוסול נכבשה מחדש על ידי עיראק; המוזיאון סבל מנזק כבד, כאשר חלק מהפריטים כנראה נבזזו ונמכרו על ידי חיילים של דאעש, ואחרים ניזוקו או נהרסו לחלוטין.
היסטוריה > שחזור המוזיאון

בשנת 2018 החלה הברית הבינלאומית להגנת מורשת באזורים של סכסוך (ALIPH) בשחזור המוזיאון יחד עם מוזיאון הלובר, הסמית'סוניאן והמועצה המדינה של עתיקות עיראק. הצעדים הראשונים היו לייצב את הבניין (הגדרת רצפות מתמוטטות, הסרת תחמושת חיה מהגג) ושימור באבטחה את אוסף המוזיאון. בין העתיקות המשוחזרות נמצא האריה המכונף של נמרוד, שהוא אחד מסמלי האימפריה האשורית, וכן שני שוורים מכונפים, סמלו של המלך אשורנאסירפל השני. בין השאר במסגרת מאמצי השיקום ארצות הברית החזירה יותר מ-16,000 חלקי ארכאולוגיה, רובם לוחות כתב יתדות, שהוברחו מהמדינה במהלך השנים.
ב-10 ביולי 2020, פתח ראש הממשלה החדש של עיראק, מוסטפא אל-כאזמי, מחדש את מוזיאון מוסול במהלך ביקורו כדי לציין שש שנים מאז הכיבוש של דאעש.
ב-2019, בשיתוף עם ממשלת עיראק והעיר מוסול, אירחו ארגון החברה האזרחית העיראקי "אל-ע'ד" (המחר) וועדה של אמני מוסול את האירוע הראשון במוזיאון מוסול המחודש. התערוכה האמנותית, "חזרה למוסול", נפתחה ב-29 בינואר 2019 ונסגרה ב-3 בפברואר. היא איגדה קולות אמנותיים מכל רחבי עיראק ומוסול, שכללו עבודות מודרניות כולל הדפסות תלת מימד ועבודות מציאות וירטואלית. המוזיאון הזמין ציורים, תמונות ופסלים שסיפרו את סיפור הכיבוש של העיר תחת דאעש ובהן חזון של תקוות הקהילה המקומית לשיקום. התערוכה הוצגה בשטח המלכותי ששוחזר באגף הישן של המוזיאון.
ראו גם

הרס נכסי תרבות על ידי המדינה האסלאמית (דאעש) ב-2014–2015
פסלי בודהה בבאמיאן
הערות שוליים

↑  Riyadh Mohammed (26 פבר' 2015). "ISIS Destroys Second Largest Museum in Iraq". The Fiscal Times. {{cite web}}:  (עזרה)
1 2  Nziv, מוזיאון מוסול שבעיראק קם לתחייה: מומחים משחזרים את מה שדאעש השמיד, באתר Nziv.net, ‏2023-05-12
↑  Mosul descends into chaos as even museum is looted. The Guardian. April 12, 2003
↑  "The Plight Of Mosul's Museum: Iraqi Antiquities At Risk Of Ruin". NPR.org. 9 ביולי 2014. נבדק ב-22 בדצמבר 2014. {{cite web}}:  (עזרה)
↑  Christopher Dickey, "ISIS Is About to Destroy Biblical History in Iraq,", The Daily Beast, July 7, 2014. Retrieved December 22, 2014
↑  "Isis destroys thousands of books and manuscripts in Mosul libraries". The Guardian. 26 פבר' 2015. {{cite web}}:  (עזרה)
↑  Kareem Shaheen (27 בפברואר 2015). "Isis fighters destroy ancient artefacts at Mosul museum". The Guardian. {{cite web}}:  (עזרה)
↑  "Mosul Governor: Most destroyed artifacts were copies". Rûdaw. 28 בפברואר 2015. נבדק ב-5 בנובמבר 2015. {{cite web}}:  (עזרה)
↑  Birgit Svensson (11 במרץ 2015). "Were mere copies of Iraq's national treasures destroyed?". Deutsche Welle. נבדק ב-5 בנובמבר 2015. {{cite web}}:  (עזרה)
↑   ד־פ־א, עיראק: הקרב על מוסול יוכרע תוך ימים ויסיים את עידן דאעש במדינה, באתר הארץ, 7 במרץ 2017
↑  Omar, Kawa. "Scars of looting, destruction all that remain at Mosul museum". U.S. (באנגלית אמריקאית). נבדק ב-2018-09-03.
↑  התערוכה שחיברה את הכל, באתר Google Arts & Culture
| --- | --- |
בקרת זהויות :  NLI: 987009449074505171  GND: 1900444-8  LCCN: n50005856  SUDOC: 128428740  VIAF: 130151609   WorldCat (עם VIAF): 130151609
קרתגו (סדרת טלוויזיה)

| --- | --- |
 סוגה:  דרמה תקופתית
 כותבים:  רשף לוי, ינץ לוי, תומר שני
 בימוי:  תומר שני
 שחקנים:  אורי גוב אולג לוין יעקב זדה-דניאל פיליפ גלניסטר קרולינה יורצ'ק רשף לוי
 ארץ מקור:  ישראל ישראל
 שפות:  עברית, אנגלית 
 מספר עונות:  1
 מספר פרקים:  11
 הפקה
 מפיק:  יואב גרוס
 עורכים:  איתמר גולדווסר
 אתר צילומים:  סנטה פה דה אנטיוקיה (אנ'), אנטיוקיה, קולומביה
 מוזיקה:  טל ירדני
 שידור
 רשת שידור:  כאן 11 
 תקופת שידור מקורית:  18 בדצמבר 2022 – 17 בינואר 2023
 קישורים חיצוניים
 אתר רשמי
 דף התוכנית ב-IMDb
 
קרתגו היא סדרת טלוויזיה דרמה קומית תקופתית ישראלית, אשר שודרה בערוץ כאן 11 החל מ-18 בדצמבר 2022, אותה יצרו וכתבו האחים ינץ ורשף לוי ביחד עם תומר שני, אשר גם ביים את הסדרה. עלילת הסדרה בדיונית, אך היא נכתבה בהשראת סיפורו של אליהו לוי, אביהם של ינץ ורשף, שגורש למחנה מעצר קרתגו בסודאן יחד עם קבוצה של גולי אצ"ל ולח"י.
לדברי היוצר, ינץ לוי, הסדרה היא מטאפורה על הכלא הנפשי שכולנו לכודים בו בגלל זהות של נסיבות היסטוריות בהם נולדנו.
עלילה

עלילת הסדרה היא בהשראת סיפוריו של אליהו לוי אביהם של ינץ ורשף. על פי העלילה הבדיונית, אליהו לוי (אורי גוב) מגיע למחנה כעציר ביטחוני של מחתרת הלח"י. בנוסף לכך שלוי הוא חף מפשע, הוא מגלה כי המאהבת שלו, הלנה, היא אשתו של מפקד הכלא, לורד דווידסון.